Vyf dood in gru-ongeluk by Theewaterskloof-damDie ongeluk het digby die Theewaterskloof-dam plaasgevind (Foto: Rob Beezy, Twitter) Vyf mense is dood en talle beseer toe ŉ sportnutsvoertuig Dinsdagoggend reg van voor met vragmotor gebots het. Die ongeluk het digby die Theewaterskloof-dam in die Wes-Kaap plaasgevind. Volgens Jandré Bakker, woordvoerder van die departement van vervoer in die Wes-Kaap, het die ongeluk voor 08:00 op die R321-pad tussen Villiersdorp en Grabouw plaasgevind. Die pad loop oor die Theewaterskloof-dam. “Volgens ooggetuies het die sportnutsvoertuig ŉ ander motor verbygesteek en kop aan kop met die vragmotor gebots. Die vragmotor het ŉ passasierswa – wat passasiers vervoer het – gesleep,” bevestig Bakker. “Twee insittendes van die vragmotor en drie van die sportnutsmotor het tydens die ongeluk omgekom.” Talle beserings is aangemeld. Bakker kon nie bevestig presies hoeveel mense in die ongeluk beseer is nie. Een baan van die R321 was teen die tyd van publikasie steeds vir motoriste gesluit. “Ons doen ŉ beroep op motoriste om ander motors verby te steek slegs wanneer dit wettig en absoluut veilig is.”